2 Julie: Leef die lewe op rekordpas. – Jan van der Watt - www.bybelkennis.co.za
by Mitch Kalp · Published 02/07/2017 · Updated 30/06/2017
Rom 11:1-10 (fokus 11:1-10)
[Hierdie dagstukkies kom uit 'n dagboek geskryf deur Prof Jan van der Watt. Hy maak gebruik van Die Boodskap. Dank aan CUM vir die gebruik van hierdie materiaal.]
Een van die beste voorbeelde van toewyding wat ek nog ooit gesien het, was 'n vriend op skool. Hy wou vreeslik graag vir die skool hardloop. Sy pa koop toe vir hom 'n stophorlosie en hy begin oefen, van die oggend tot die aand. Daar was geen einde aan sy toewyding en determinasie nie. Later vertel hy met trots vir almal dat die stophorlosie om sy nek sê dat hy nou in sy oefenrondes vinniger as die skoolrekord hardloop. Toe kom die eerste sportgeleentheid. Die skoot klap en ons almal hou ons asems op vir die nuwe rekord, maar ons entoesiasme sak tot in ons skoene – my vriend kom laaste! Hoe is dit moontlik?! Wel, die fout het by sy stophorlosie gelê. Dit was al die tyd stukkend. Die toewyding was daar, maar dit was toewyding wat deur 'n stukkende stophorlosie mislei is.
Toewyding is nie alles nie. Dit moet toewyding wees wat nie mislei word nie. Jy moet nie jou energie verkeerd spandeer deur agter 'n stukkende horlosie aan te hardloop nie. Dit kan veral in godsdiens gebeur as ons op verkeerde dinge begin fokus, ja, as ons ons godsdiens op die pas van wette en eie prestasies begin hardloop. Dis waarteen Paulus die Jode waarsku. Hulle het gedink rekords word in godsdiens geslaan deur op die pas van duisende reëls God te probeer beïndruk. Hulle het gedink dat hulle so goed leef dat God hulle eenvoudig moes vryspreek, maar hulle het op die ou einde nie eers die wenpaal gehaal nie.
Die Here se stophorlosie meet of jy op rekordpas is. Dit sê: "'Ek glo in Jesus. Hy is die Here van my lewe'. God sal vir die res sorg". En hierdie stophorlosie meet nie verkeerd nie. Hy is akkuraat. Daarom moet jy maar gereeld na die stophorlosie kyk om seker te maak of jy nog jou lewensresies op rekordpas leef. Toewyding is hier ook nodig, maar toewyding aan Jesus, die Here van jou lewe. So wen jy die wedloop van die lewe.